b'\n_START_ARTICLE_\nNose\xc4\x8dnost\n_START_SECTION_\nPrvo trimese\xc4\x8dje\n_START_PARAGRAPH_\nV medicini se za za\xc4\x8detek nose\xc4\x8dnosti \xc5\xa1teje trenutek, ko se oplojeno jaj\xc4\x8dece ugnezdi v endometrij maternice. \xc4\x8ce se ugnezdi v materni\xc4\x8dnem vratu, pride do cervikalne nose\xc4\x8dnosti, pri zunajmaterni\xc4\x8dni nose\xc4\x8dnosti pa se jaj\xc4\x8dece ugnezdi v jajcevodu. Pri ugnezdenju lahko pride do blage krvavitve iz no\xc5\xbenice. Sicer pa vsaka krvavitev predstavlja tveganje in je potreben \xc4\x8dimprej\xc5\xa1nji pregled. Okrog zarodka se tvori posteljica, ki predstavlja vez med zarodkom in materjo. Plod je s posteljico povezan preko popkovnice._NEWLINE_V prvem trimese\xc4\x8dju se pri okoli 70\xc2\xa0% nose\xc4\x8dnic pojavlja jutranja slabost. V tem trimese\xc4\x8dju se zgodi najve\xc4\x8d spontanih splavov.\n_START_SECTION_\nDrugo trimese\xc4\x8dje\n_START_PARAGRAPH_\nGre za \xc4\x8detrti, peti in \xc5\xa1esti mesec nose\xc4\x8dnosti. V tem obdobju se nose\xc4\x8dnice obi\xc4\x8dajno zopet po\xc4\x8dutijo bolje ter za\xc4\x8dnejo pridobivati telesno maso. V \xc4\x8detrtem mesecu nose\xc4\x8dnosti se navadno zgodi prvo premikanje ploda, ki ga nose\xc4\x8dnica za\xc4\x8duti. Mo\xc5\xbena je dolo\xc4\x8ditev otrokovega spola.\n_START_SECTION_\nTretje trimese\xc4\x8dje\n_START_PARAGRAPH_\nTe\xc5\xbea nose\xc4\x8dnice se \xc5\xa1e povi\xc5\xa1a, plod se redno giba. Zaradi pritiskanja trebuha na se\xc4\x8dni mehur mora nose\xc4\x8dnica pogosto mokriti ter lahko pride do uhajanja se\xc4\x8da. Pogoste so tudi bole\xc4\x8dine v hrbtenici._NEWLINE_V tretjem trimese\xc4\x8dju postaja plod sposoben samostojnega \xc5\xbeivljenja in s pomo\xc4\x8djo sodobne medicine lahko pre\xc5\xbeivi tudi prezgodaj rojen otrok (nedono\xc5\xa1en\xc4\x8dek).'